kobi-shibramchakrabarty_porichiti
কবি শিবরাম চক্রবর্তীর জন্ম গ্রহণ করেন পশ্চিমবঙ্গের মালদহ জেলার চাচলের রাজ পরিবারে, কিন্তু
কলকাতায়, তাঁর মাতুলালয়ে | তাঁর শৈশব ও কৈশোর কাটে পাহাড়পুর ও চাচল-এ | পিতা শিবপ্রসাদ চক্রবর্তী, মাঝে মাঝেই পথে
বেরিয়ে পড়তেন পরম প্রাপ্তির সন্ধানে |  এই বেরিয়ে পড়ার নেশা শিবরাম পেয়েছিলেন উত্তরাধিকার সূত্রে | একবার কৈশোরে তিনি
বাড়ী থেকে পালিয়েও যান,  যার অভিজ্ঞতায় তিনি পরবর্তিতে রচনা করেন তাঁর উপন্যাস "বাড়ী থেকে পালিয়ে" (১৯৩৭), যা
চলচিত্রায়িত করেন ঋত্বিক ঘটক |
ইস্কুলে পড়তে পড়তেই তিনি স্বধীনতা আন্দোলনে যোগদান করেন এবং দেশবন্ধু চিত্তরঞ্জন দাশের সান্নিধ্যে আসেন | স্বদেশী
আন্দোলনের যোগদানের ফলে তাঁকে কারাবাসও করতে হয় এবং তার জন্য তিনি ম্যাট্রিক পরীক্ষায় বসতে পারেন নি | এই সময়ে
তিনি "বিজলী" ও "Forward" পত্রিকার সাংবাদিক এবং পরবর্তিতে "যুগান্তর" ম্যাগাজিনের প্রকাশক হিসেবে কাজ করেন |  তাঁর
জীবনের বেশীরভাগটাই কাটে উত্তর কলকাতার মুক্তরাম বাবু স্ট্রীটের একটি মেসবাড়ীর দোতলায় | তিনি ছিলেন খামখেয়ালি, দরাজ
মনের এবং বেহিসেবী |  ফলে মাঝে মাঝেই তাঁকে আর্থিক অনটনের মধ্য দিয়ে যেতে হোতো | শেষ বয়সে পশ্চিমবঙ্গ সরকার তাঁর
মাসোহারার ব্যবস্থা করেন |
সাহিত্যের জগতে তাঁর প্রবেশ কবি হিসেবে "মানুষ" (১৯২৯) কাব্যগ্রন্থের প্রকাশ দিয়ে | এছাড়া ঐ বছরই তিনি প্রকাশ করেন আরও
একটি কাব্যগ্রন্থ "চুম্বন" | এই কাব্যগ্রন্থ দুটিতে তাঁর রোমান্টিক বিহ্বলতা এবং দরিদ্র মানুষের জন্য বেদনাবোধ পুরো মাত্রায় প্রকাশ
পেয়েছে |
এর পর তিনি "বসুমতী", "আনন্দবাজার পত্রিকা" এবং "দেশ" পত্রিকায় গল্প ও উপন্যাস লেখা শুরু করেন | তাঁর লেখা শ্লেষ্মালংকার
যুক্ত | তাঁর প্রতিভার সর্বশ্রেষ্ঠ প্রকাশ কিশোর সাহিত্যে | তাঁর সৃষ্ট চরিত্র হর্ষবর্ধন, গোবর্ধন ও ইতু ও বিনি পাঠকচিত্ত জয় করেছে |
এমন কি নিজের নামের বানান (শিব্রাম চকরবরতি) ভেদের মধ্য দিয়েও তাঁর হাস্যরসের পরিচয় পাওয়া যায় |  তাঁর গল্পে তাঁর সৃষ্ট
কাল্পনিক চরিত্রের মধ্যে তিনি নিজেকে স্বচ্ছন্দে  বিচরণ করাতে পারতেন | শরত্চন্দ্রের "দেনাপাওনা" উপন্যাসের নাট্যরূপ "ষোড়শী"
তাঁরই করা | তাঁর আত্মজীবনী "ঈশ্বর, পৃথিবী, ভালোবাসা" (১৯৭৪) তাঁর শ্রেষ্ঠ সাহিত্যকর্মের মধ্যে পড়ে | তাঁর লেখা "মস্কো বনাম
পণ্ডিচেরী" তাঁর রাজনৈতিক চিন্তা এবং ব্যঙ্গ ও তর্ক প্রবণতার অন্যতম নিদর্শন | তাঁর প্রায় ৬০ বছরের সাহিত্যিক জীবনে তিনি
১৫০টির বেশী গ্রন্থ রচনা করেছিলেন |
আমাদের ঠিকানা : srimilansengupta@yahoo.co.in